Sag C-372/17

Vision Research Europe BV

mod

Inspecteur van de Belastingdienst/Douane kantoor Rotterdam Rijnmond

(anmodning om præjudiciel afgørelse indgivet af rechtbank Noord-Holland)

»Præjudiciel forelæggelse – den fælles toldtarif – toldpositioner – klassificering af varer – kamera med flygtig hukommelse, hvilket indebærer, at optagne billeder slettes, når kameraet slukkes, eller når nye billeder optages – kombineret nomenklatur – underposition 85258019 og 85258030 – forklarende bemærkninger – fortolkning – gennemførelsesforordning (EU) nr. 113/2014 – fortolkning – gyldighed«

Sammendrag – Domstolens dom (Niende Afdeling) af 13. september 2018

Toldunion – den fælles toldtarif – toldpositioner – kamera til optagelse på dets flygtige hukommelse, som efterfølgende slettes, når kameraet slukkes, eller når nye billeder optages – tarifering i underposition 85258030 i den kombinerede nomenklatur – analog anvendelse af forordning nr. 113/2014 – tarifering af »ultrahurtige kameraer« i underposition 85258019 i den kombinerede nomenklatur – forordningen er ugyldig

(Rådets forordning nr. 2658/87, bilag I, underposition 85258019 og 85258030; Kommissionens forordning nr. 113/2014)

Underposition 85258030 i den kombinerede nomenklatur, der er indeholdt i bilag I til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif i den affattelse, der følger af Kommissionens gennemførelsesforordning (EU) nr. 1001/2013 af 4. oktober 2013, skal fortolkes således, at et kamera som det i hovedsagen omhandlede, der har mulighed for at optage et stort antal billeder i sekundet og lagre disse i sin interne flygtige hukommelse, hvorfra de slettes, når kameraet slukkes, henhører under denne underposition, og at Kommissionens gennemførelsesforordning (EU) nr. 113/2014 af 4. februar 2014 om tarifering af visse varer i den kombinerede nomenklatur, for så vidt som den finder analog anvendelse på produkter, der har samme kendetegn som et sådant kamera, er ugyldig.

Det følger heraf, at det afgørende kriterium, som adskiller digitalkameraer henhørende under underposition 85258030 i KN fra fjernsynskameraer henhørende under underposition 85258019 i KN, er førstnævnte apparaters mulighed for at lagre stillbilleder på en hukommelse eller et indbygget medie.

Henset til særligt den manglende præcisering af, om en sådan intern hukommelse eller et sådant medie skal have varig karakter, skal den lagring af billeder på en intern flygtig hukommelse, som det omhandlede kamera foretager, derfor betragtes som en lagring som omhandlet i disse forklarende bemærkninger, idet den omstændighed, at de optagne billeder slettes, når apparatet slukkes, eller når nye billeder optages, er uden betydning.

Det fremgår af Domstolen praksis, at en analog anvendelse af en tariferingsforordning som gennemførelsesforordning nr. 113/2014 på varer, der svarer til dem, der er omhandlet i forordningen, fremmer en sammenhængende fortolkning af KN og ligebehandling af de erhvervsdrivende (jf. i denne retning dom af 13.7.2006, Anagram International,C-14/05, EU:C:2006:465, præmis 32).

De apparater, der er udpeget ved gennemførelsesforordning nr. 113/2014, ligner således det i hovedsagen omhandlede kamera med hensyn til deres objektive karakteristika og egenskaber. Disse apparater kan nemlig, ligesom det omhandlede kamera, optage mange digitale billeder i sekundet, er udstyret med en CMOS-sensor, har en intern flygtig hukommelse, hvorfra billederne går tabt, når kameraet slukkes, og kan anvendes til undersøgelser af ultrahurtige fænomener.

Det følger heraf, at gennemførelsesforordning nr. 113/2014 finder analog anvendelse på det i hovedsagen omhandlede kamera, og at det derfor er nødvendigt at undersøge denne forordnings gyldighed.

Da gennemførelsesforordning nr. 113/2014, i modsætning til, hvad der fremgår af underposition 85258030 i KN, udelukker apparater, som midlertidigt lagrer billeder i en flygtig hukommelse, fra denne underposition og dermed foretager tariferingen af »ultrahurtige kameraer« i underposition 85258019 i KN, er denne gennemførelsesforordning uforenelig med rækkevidden af underposition 85258030 i KN.

(jf. præmis 30, 33, 45-47, 50 og 53 samt domskonkl.)